Atvinna

Atvinna eða starf er samningur sem gerður er milli tveggja aðila, og gengur út á greiðslu launa fyrir vinnu sem starfsmaður innir af hendi fyrir vinnuveitanda. Vinnuveitandinn getur verið einstaklingur, fyrirtæki, sjálfseignarstofnun eða annars konar lögaðili. Laun eru yfirleitt skilgreind sem tímakaup, en geta líka verið fyrir ákvæðisvinnu (akkorð) eða árslaun, eftir því hvers eðlis starfið er. Laun ráðast af aðstæðum á vinnumarkaði í hverjum geira fyrir sig sem hafa áhrif á samningsstyrk aðila. Í sumum geirum nýtur starfsfólk ýmissa hlunninda, fær bónusgreiðslur eða kauprétt hlutabréfa í fyrirtækinu, auk launa. Til hlunninda starfsfólks teljast heilbrigðistryggingar, húsnæði og örorkutryggingar. Í flestum löndum er vinnulöggjöf sem setur skilyrði fyrir starfssamninga, til að tryggja starfsöryggi og vinnuvernd starfsfólks.